שו"ת רשב"ץ (תשב"ץ)/חלק ב/פב
ענין פב:
עוד כתבו שלא תצא מהשטה לחוץ כלל יפה עשו בזה שאם כתבו בו חוץ לשט' יש לחוש שמא אחר שחתמו העדים הוסיפו בגט מה שהוא חוץ לשטה ויש אוסרין שני אותיו' ויש מקפידין אפי' באות אחת אבל אני כתבתי בתשובה שזו חומרא יתירא היא ובטופס לא מיפסל בהכי.
ובתורף פסלינן אם מה שהוא חוץ לשטה בגליון מפסיד משמעו' מה שהוא תוך הגט אם נמחק כן כתבתי.
ואני רוצה לומר שאם כתוב תוך הגט ס"ע וחוץ לשטה ד"י"ה" הרי הגט הזה פסול שצריך שיהא שם האיש שהוא סעדיה בתוך הגט וכיוצא בזה ואיני יודע הגט הראשון אם הוא יוצא חוץ לשטה דבר שהוא מתורף הגט שאם כן יפה עשו שפסלוהו ואם לאו יכולין היו להכשירו ומה שלא ראיתי איני יודע: